Zelt Marais eis $10 000 by Yanks vir toer | Netwerk24
Zelt Marais eis $10 000 by Yanks vir toer
Deur Brenden Nel 06 Desember 2020 00:00
Die Kaapstad-stadion was verlede maand die spilpunt in 'n nuwe relletjie tussen Zelt Marais en MVM Holdings se Marco Masotti. Foto: Gallo Images
Dít is die stywe bedrag waarop Zelt Marais, die WP Rugbyunie (WPRU) se president, aangedring het om 'n toer van die Stormers se nuwe tuiste vir hul potensiële Amerikaanse belegger te reël.
Marais het aangedring op dié bedrag nadat Marco Masotti, die hoof van die Amerikaanse maatskappy MVM Holdings, wat 'n beherende aandeel in die sake­vleuel van WP Rugby wou koop, gevra het of hy die Kaapstad-stadion kan sien terwyl hy verlede maand in die land was.
Masotti is in Suid-Afrika gebore en het verlede maand voor 'n vergadering met die WPRU by familie in KwaZulu-Natal gekuier.
Vier onberispelike bronne het aan Rapport bevestig die WPRU wou betaal word om Masotti na die Kaapstad-stadion te neem. Marais het glo in 'n e-pos gesê "95% van die bedrag sal vir rugbyontwikkeling gebruik word".
Rapport verneem Masotti het geweier om die bedrag te betaal en Marais daaraan herinner dat die sta­dion aan die Kaapstadse metro, nie die WP nie, behoort.
Die Amerikaners was volgens ingeligtes geskok oor Marais se eis.
Ian Neilson, Kaapstad se onderburgemeester, het aan Rapport bevestig die stadsraad behartig gewoonlik die toere van die stadion wanneer lede van die publiek daarvoor vra.
Neilson wou hom nie uitlaat oor "WP-kwessies" nie.
"Ja daar is openbare toere. Die gebiede wat besoek kan word, is natuurlik beperk," het hy gesê.
Intussen blyk dit dat die doodsklok begin lui het vir die beoogde belegging, met geen kommunikasie tussen die onderskeie partye sedert Masotti twee weke gelede terug Amerika toe is nie. Volgens ingeligtes het die WPRU se weiering om 'n beherende aandeel in die sakevleuel aan die Amerikaners te gee, in ruil vir die kontrakprys van R100 miljoen, die transaksie gesink.
Die Amerikaners is ook ontevrede omdat die WPRU nie sy geldsake aan Masotti wou openbaar nie.
"Ek wonder of hulle ooit onderhandel het met die doel om die transaksie te doen, of het hulle net tyd probeer wen," het een ingeligte gesê.
Masotti wou nie kommentaar lewer oor die $10 000-eis nie.
Die WP se senior spelers weier steeds om oor kontrakverlengings te onderhandel tot daar sekerheid is oor die finansiële toekoms van die sakevleuel. Net agt van die spelers op WP se boeke is vasgeteken tot ná die Britse en Ierse Leeus se 2021-toer na SA.